Калядная Вільня — спалучэнне асаблівага месца й часу. Мне выпала паехаць на рэзідэнцыю надзвычай удала — менавіта гэткая крыху нерэальная атмасфера як мага пасавала твору, які я мелася перакласці. І ўсё атрымалася. “Як я стала святою” Тані Малярчук — у скарбонцы беларускамоўнага корпусу тэкстаў. Гэтае апавяданне стрыжнявое ў аднайменнай кнізе — доўга не давалася мне, натурылася, вымагала богведама чаго, і вось жа — у Вільні, пад пералівы званоў у святочным паветры ды на салодкай самоце ўсё склалася! Дужа ўдзячная ПЭН-цэнтру і Дому правоў чалавека, а таксама каардынатарцы Дашы за цудоўнае завяршэнне, здавалася б, нялепшага года!